En 22-årig fra Snedsted i Thy nåede at blive stoppet hele tre gange på en aften med stjålne nummerplader.

En 22-årig mand fra Snedsted er efterhånden ved at være en rigtig god ven af politiet. Han fik i går aftes, tirsdag, beslagtlagt sin bil, efter han for tredje gang på én dag var blevet stoppet af politiet, fordi han kørte med stjålne nummerplader. Første gang var lidt i 22, da politiet tilfældigt møder manden i sin bil på Plantagevej. Manden kørte med et sæt stjålne nummerplader i bilen, hvilket han blev sigtet for. Omkring klokken 23 senere på aftenen bliver han igen stoppet, kørende i den samme bil - nu bare med et nyt sæt stjålne nummerplader påmonteret. 10 minutter senere er den gal igen, da han for tredje gang bliver stoppet i sin bil med nye nummerplader. På det tidspunkt har politiet fået nok og vælger at beslaglægge bilen. Han er nu sigtet for at stjæle nummerplader, køre bil uden kørekort og køre uden forsikring i en uregistreret bil.